b'\n_START_ARTICLE_\nVinica, Severna Makedonija\n_START_SECTION_\nZgodovina imena\n_START_PARAGRAPH_\nIme Vinica izhaja iz besede vino, saj je bilo obmo\xc4\x8dje Vinice v preteklosti prepoznavno po vinogradih in vinu. Na glinastih ikonah, ki so bile odkrite v vini\xc5\xa1ki trdnjavi, je ime mesta zapisano kot Vinea ali Vince.\n_START_SECTION_\nOsnovne informacije\n_START_PARAGRAPH_\nMesto se nahaja v podno\xc5\xbeju gore Pla\xc4\x8dkovica, v jugovzhodni Ko\xc4\x8danski kotlini. Zajema severni del korita reke Bregalnice. Skozi mesto te\xc4\x8dejo tudi manj\xc5\xa1e reke, kot so Vini\xc4\x8dka, Grade\xc4\x8dka in Osojnica. Vinica je \xc5\xa1ir\xc5\xa1e poznana po zgodovinski rimski trdnjavi, ki se nahaja nad mestnim gri\xc4\x8dem, in glinastih zgodnjekr\xc5\xa1\xc4\x8danskih ikonah.\n_START_SECTION_\nZgodovina\n_START_PARAGRAPH_\nObmo\xc4\x8dje Vinice je bilo naseljeno \xc5\xbee v neolitiku, kar so pokazala izkopavanja na vini\xc5\xa1ki trdnjavi in ostanki iz 12. do 6. stoletja pr. n. \xc5\xa1t. Sedanje naselje je bilo prvotno utrdba Bizantinskega cesarstva, v katerem je bila Vinica sredi\xc5\xa1\xc4\x8de vinske proizvodnje. Pred za\xc4\x8detkom ve\xc4\x8djih izkopavanj na vini\xc5\xa1ki trdnjavi leta 1980 je bilo obmo\xc4\x8dje \xc5\xa1e vedno gosto obdano z vinskimi trtami, ki so se s \xc4\x8dasom opustile.\n_START_SECTION_\n\xc5\xa0port in rekreacija\n_START_PARAGRAPH_\nMed \xc5\xa1portnimi dejavnosti je na prvem mestu nogomet. Prvi nogometni klub v Vinici je bil ustanovljen leta 1934 pod imenom Pla\xc4\x8dkovica, klub se je kasneje imenoval Sloga Vinica, danes pa se imenuje Filip II - Sloga. Vinica ima tudi ko\xc5\xa1arkarski klub Slav\xc4\x8do Stojmenski, karate klub Blatec in badmintonski klub Vini\xc4\x8dani. Mesto ima \xc5\xa1portno dvorano, nogometni stadion in mestno kopali\xc5\xa1\xc4\x8de.\n_START_SECTION_\nGospodarstvo\n_START_PARAGRAPH_\nEna ve\xc4\x8djih panog je kmetijstvo, prebivalstvo se ukvarja s pridobivanjem ri\xc5\xbea, ki je zelo zna\xc4\x8dilna kultura za to kotlino. V mestu je dejavna tudi tekstilna in lesno pohi\xc5\xa1tvena industrija. Med ve\xc4\x8djimi tovarnami so: Vini\xc4\x8danka, Vinka, Treska, Triko in Mebel-Vi. Vinica ima veliko trgovin, mestno tr\xc5\xbenico, gosti\xc5\xa1\xc4\x8d, barov, no\xc4\x8dni klub, in tri hotele.'